Existeixen diversos contractes dirigits als joves majors de 18 anys.
Alguns estan pensats per a completar i afavorir la formació de joves sense titulació acadèmica.
Mentre que altres han estat concebuts per afavorir l'entrada dels joves en el mercat de treball.
Finalment, les empreses i institucions que volen contractar becaris o personal per a dur a terme projectes de recerca compten amb un seguit de contractes concebuts especialment per aquest àmbit.
El contracte per a la formació i l'aprenentatge és un contracte temporal destinat a les persones joves que no tenen cap titulació acadèmica ni cap certificat de professionalitat.
Els candidats han de ser joves majors de 16 anys i menors de 25 anys –la llei eximeix d'aquest límit d'edat les persones amb discapacitat, que s'amplia a tothom fins als 30 anys mentre la tassa d'ocupació no baixi del 15 per cent.
Aquesta modalitat de contracte té l'objectiu d'oferir a aquests joves la formació teòrica i pràctica que els permeti dur a terme un ofici o un treball d'un nivell de qualificació.
El contracte ha de ser per escrit i a jornada completa, una part de la qual ha d'estar dedicada obligatòriament a la formació teòrica.
La seva durada i les condicions de treball han de ser les establertes a la llei o al conveni col·lectiu.
Els treballadors tenen dret a totes les prestacions de la Seguretat Social, inclosa la d'atur.
Un cop finalitzat el contracte, el treballador no pot ser contractat un altre cop sota la mateixa modalitat per cap empresa ni per a desenvolupar-hi el mateix treball.
Però sí pot ser contractat per a ocupar un lloc que requereixi una qualificació professional diferent.
El contracte formatiu en pràctiques té per objectiu la inserció professional de les persones que disposen d'una formació teòrica prèvia, a través de l'adquisició de la dimensió pràctica de la formació per mitjà del treball.
El contracte s'ha de formalitzar per escrit dins d'un temps determinat des de l'obtenció del títol corresponent, té una durada mínima i màxima, i un salari mínim establert per la llei pel conveni col·lectiu.
Aquesta modalitat de contracte està prevista per a les persones que estan en possessió de determinats títols acadèmics i professionals.
A més, el títol s'ha d'haver obtingut en els cinc anys immediatament anteriors a la formalització del contracte en pràctiques.
Pel que fa a les persones amb discapacitat, el termini s'amplia fins als set anys.
En els casos que el títol s'hagi obtingut a l'estranger, el termini comença a comptar des del moment del seu reconeixement oficial o l'homologació per part de l'Administració espanyola.
El contracte de foment de l'ocupació per a joves està destinat a persones d'entre setze i trenta anys.
Les mesures de foment de l'ocupació estableixen incentius per la contractació laboral de determinats col·lectius de treballadors desocupats compresos en aquestes edats mitjançant subvencions i altres ajuts, com les bonificacions de les quotes de cotització a la Seguretat Social.
Per conèixer quins són els supòsits bonificables i els incentius corresponents cal que consulteu el pla de foment de l'ocupació vigent, que es publica anualment en la Llei de pressupostos generals de l'Estat.
El contracte de treball indefinit a jornada complerta de suport als emprenedors el poden concertar les empreses que tenen menys de 50 treballadors.
Té per objectiu potenciar la iniciativa empresarial i facilitar l'ocupació estable i la seva durada màxima és d'un any.
D'altra banda, l'Administració ofereix a les empreses que facin el primer contracte concertat amb un treballador menor de 30 anys una deducció fiscal de 3.000 euros.
A més dels incentius fiscals, la contractació de joves d'entre 16 i 30 anys parats inscrits a les oficines d'ocupació dóna dret a la bonificació a la Seguretat durant tres anys.
L'import de la bonificació és de 83,33 euros al mes (1.000 euros/any) el primer any; de 91,67 euros al mes (1.100 euros/any) el segon any; i de 100 euros al mes (1.200 euros/any) el tercer any.
En el cas que el contracte es concerti amb dones en sectors en els quals les dones compten amb poca presència, els imports anteriors s'incrementen en 8,33 euros al mes (100 euros/any).
La contractació no laboral de becaris consisteix en pràctiques acadèmiques externes dels estudiants universitaris realitzades mitjançant la subscripció de convenis de cooperació educativa amb les entitats col·laboradores (empreses, institucions, i entitats públiques o privades nacionals o internacionals).
D'altra banda, les persones joves que, degut a la seva falta d'experiència laboral, tinguin problemes d'accés al mon del treball, poden realitzar pràctiques no laborals en empreses o grups empresarials que formalitzin convenis amb els serveis públics d'ocupació.
Pel que fa a l'organització del treball, els becaris treballen seguint un pla formatiu i sota la supervisió d'un tutor que dirigeix la seva formació.
L'horari, el sou i l'ajuda que reben els becaris estan determinats pel conveni entre el centre educatiu i l'empresa en cas d'estudiants o entre els becaris i el Servei d'Ocupació de Catalunya en la resta de supòsits.
Contractes treball d'accés al sistema espanyol de ciència, tecnologia i innovació
Poden formalitzar els contractes de treball d'accés al sistema espanyol de ciència, tecnologia i innovació
Contractes de treball per a la realització d'un projecte específic de recerca científica i tecnològica
Poden formalitzar els contractes de treball per a la realització d'un projecte específic de recerca científica i tecnològica els organismes públics d'investigació de les administracions públiques, les universitats públiques quan siguin perceptores de fons destinats a la contractació de personal investigador o per al desenvolupament de les seves programes propis d'R+D+I, i els organismes de l'administració general de l'Estat previstos en la disposició addicional primera de la Llei 14/2011, d'1 de juny, de la ciència, la tecnologia i la innovació.
Contractes formatius de recerca, desenvolupament i innovació tecnològica (I+D+i )
Pot formalitzar els contractes formatius de recerca, desenvolupament i innovació tecnològica (I+D+i) el personal investigador en empreses I+D+i inclòs en els grups de cotització 1, 2, 3 i 4 del règim general de la Seguretat Social, i que prestin serveis amb caràcter exclusiu i per la totalitat del seu temps de treball.
Pot formalitzar el contracte predoctoral el personal predoctoral investigador en formació que estigui en possessió del títol de llicenciat, enginyer, arquitecte, graduat universitari amb grau superior als 300 crèdits, màster universitari o equivalent i que hagi estat admès en un programa de doctorat.
Aquest personal té la consideració de personal investigador predoctoral en formació.
Els professionals que participin en programes de formació finançats per organismes o entitats públiques o privades vinculats a estudis universitaris o de formació professional poden quedar assimilats a treballadors per compte aliena, a efectes de la seva inclusió en el règim general de la Seguretat Social.
Aquests organismes o entitats no poden tenir caràcter exclusivament lectiu i han d'oferir la realització de pràctiques formatives en empreses, institucions o entitats que comportin una contraprestació econòmica per als treballadors i sempre que la realització d'aquests programes no doni lloc a una relació laboral que determini l'alta en el respectiu règim de la Seguretat Social.
La condició de participant en els programes de formació s'acredita mitjançant una certificació expedida per les entitats o organismes que els financin que descrigui els requisits i la durada del programa de formació.
En el cas que els programes estiguin cofinançats per dues o més entitats o organismes, la certificació ha de ser expedida per l'ens a qui correspongui fer efectiva la contraprestació econòmica corresponent.